รีท GLANDRT พร้อมเทรด 21 เม.ย.มั่นใจทรัพย์สินโดดเด่น-ผลตอบแทนคุ้มค่า
รีท GLANDRT พร้อมเทรด 21 เม.ย.มั่นใจทรัพย์สินโดดเด่น-ทำเลทองสร้างผลตอบแทนคุ้มค่า
20 เม.ย. 2560

นางสาววีณา เลิศนิมิตร ผู้ช่วยผู้จัดการใหญ่ สาย Primary Distribution ธนาคารไทยพาณิชย์ ในฐานะที่ปรึกษาทางการเงินและผู้จัดการการจัดจำหน่ายและรับประกันการจำหน่ายร่วม เปิดเผยว่า หน่วยทรัสต์เพื่อการลงทุนในสิทธิการเช่าอสังหาริมทรัพย์ อาคารสำนักงาน จีแลนด์ (GLANDRT) จะเข้าเทรดในตลาดหลักทรัพย์แห่งประเทศไทย (SET) ในวันที่ 21 เม.ย.นี้เป็นวันแรก ซึ่งด้วยศักยภาพของทรัพย์สินที่เข้าลงทุนจะสามารถสร้างผลตอบแทนที่ดีแก่นักลงทุน โดย GLANDRT ได้รับการตอบรับที่ดี ทั้งจากนักลงทุนสถาบัน ผู้มีอุปการคุณของผู้จัดจำหน่ายหน่วยทรัสต์ และผู้มีอุปการคุณของกลุ่มบริษัท GLAND
GLANDRT จะเข้าลงทุนในสิทธิการเช่าพื้นที่สำนักงาน พื้นที่ห้องประชุม พื้นที่จอดรถและพื้นที่ส่วนกลางสำหรับพื้นที่สำนักงาน และงานระบบที่เกี่ยวเนื่องของโครงการ ‘เดอะไนน์ ทาวเวอร์ส’ เป็นระยะเวลา 30 ปี และลงทุนในสิทธิการเช่าพื้นที่สำนักงาน พื้นที่จอดรถและพื้นที่ส่วนกลางสำหรับพื้นที่สำนักงาน และงานระบบที่เกี่ยวเนื่องของโครงการ ‘ยูนิลีเวอร์ เฮ้าส์’ (ส่วนอาคารสำนักงาน) เป็นระยะเวลาประมาณ 17 ปี 7 เดือน โดยอาคารสำนักงานทั้ง 2 แห่งเป็นส่วนหนึ่งของโครงการเดอะแกรนด์ พระราม 9 ที่บริษัทฯ เป็นผู้พัฒนาบนที่ดินประมาณ 73 ไร่ ติดหัวมุมถนนพระราม 9 ตัดถนนรัชดาภิเษก ซึ่งเป็นโครงการอสังหาริมทรัพย์ขนาดใหญ่ที่สุดบนถนนรัชดาภิเษก
นายรวินทร์ บุญญานุสาสน์ ผู้ช่วยกรรมการผู้จัดการใหญ่อาวุโส ผู้บริหารสายงาน สายงานธุรกิจตลาดเงินตลาดทุน ธนาคารกรุงไทย ในฐานะที่ปรึกษาทางการเงินและผู้จัดการการจัดจำหน่ายและรับประกันการจำหน่ายร่วม กล่าวว่า  โครงการ ‘เดอะไนน์ ทาวเวอร์ส’ และโครงการ ‘ยูนิลีเวอร์ เฮ้าส์’ เป็นอาคารสำนักงานที่มีความโดดเด่นและความทันสมัยบนถนนรัชดาภิเษก มีการบริหารจัดการที่มีประสิทธิภาพ จึงมีขีดความสามารถในการแข่งขันที่ดีเมื่อเทียบกับอาคารสำนักงานเกรดเดียวกันในทำเลใกล้เคียง
ดังนั้น จึงถือเป็นโอกาสที่ดีของ GLANDRT ที่จะเข้าลงทุนในอาคารสำนักงานให้เช่าทั้ง 2 แห่ง ที่มีความโดดเด่นด้านทำเลที่ตั้ง เนื่องจากอยู่ในย่าน New CBD หรือศูนย์กลางธุรกิจแห่งใหม่ ต่อจากย่านสุขุมวิท สีลมและสาทร ซึ่งเป็นทำเลความมั่งคั่งแห่งอนาคตของกรุงเทพฯ โดยอยู่ใกล้ศูนย์การค้าเซ็นทรัล พลาซ่า แกรนด์ พระราม 9 สถานีรถไฟฟ้า MRT  สถานีแอร์พอร์ตเรลลิงก์ และจุดขึ้น-ลงทางด่วน จึงเดินทางเชื่อมต่อไปยังพื้นที่ต่างๆ ได้อย่างสะดวกสบาย อีกทั้งแวดล้อมด้วยโครงการอสังหาริมทรัพย์ แหล่งช็อปปิ้งและสิ่งอำนวยความสะดวกมากมายอีกด้วย
นอกจากนี้ บมจ.แกรนด์ คาแนล แลนด์ (GLAND) ยังอยู่ระหว่างการพัฒนาอสังหาริมทรัพย์ในโครงการเดอะแกรนด์ พระราม 9 อาทิ อาคารสำนักงาน จี ทาวเวอร์ โครงการ The  Super Tower ศูนย์การประชุม และ Arcade โดยโครงการ The Super Tower สูง 125 ชั้น ซึ่งในอนาคตจะกลายเป็นตึกที่สูงที่สุดของประเทศไทยและเป็นแลนด์มาร์กแห่งใหม่ของกรุงเทพฯ
นายเจตรมงคล บุญดีเจริญ กรรมการ บริษัท จีแลนด์ รีท แมเนจเม้นท์ จำกัด ในฐานะผู้เสนอขายหน่วยทรัสต์ ผู้ก่อตั้งและผู้จัดการกองทรัสต์ กล่าวว่า บริษัทมั่นใจในศักยภาพและความโดดเด่นของทรัพย์สินที่ GLANDRT เข้าลงทุน โดยโครงการ ‘เดอะไนน์ ทาวเวอร์ส’ เป็นอาคารสำนักงานและพื้นที่ค้าปลีกให้เช่าเกรด B+ ถึง A มีพื้นที่ใช้สอยส่วนอาคารสำนักงานให้เช่ารวมประมาณ 62,950 ตารางเมตร ณ วันที่ 31 ธ.ค.59 มีอัตราการเช่าพื้นที่สำนักงานอยู่ที่ 95% (ซึ่งหากรวมพื้นที่ที่ GLAND ใช้อยู่ในปัจจุบันประมาณ 4.1% อัตราการเช่าพื้นที่สำนักงานจะอยู่ที่ 99.1%)
ขณะที่ โครงการ ‘ยูนิลีเวอร์ เฮ้าส์’ เป็นอาคารสำนักงานและพื้นที่ค้าปลีกให้เช่าเกรด A สูง 12 ชั้น มีพื้นที่ใช้สอยส่วนอาคารสำนักงานให้เช่ารวมประมาณ 18,527 ตารางเมตร เริ่มเปิดดำเนินการ ณ วันที่ 31 ธ.ค.59  มี Unilever ซึ่งเป็นบริษัทด้านสินค้าอุปโภคบริโภคยักษ์ใหญ่ระดับโลกเป็นผู้เช่าพื้นที่เต็ม 100% ถือว่าอยู่ในระดับที่ดีมาก